KIRJALLINEN KYSYMYS P-0164/02

esittäjä(t): Francesco Fiori (PPE-DE) komissiolle

(30. tammikuuta 2002)

Aihe: Mont Blancin tunnelin uudelleenavaaminen

Mont Blancin tunnelin uudelleenavaaminen on alueellinen ja kansallinen ensisijainen tavoite. Aostanlaakson autonominen alue on tunnelin Ranskan puoleisessa päässä tehtävien töiden hitaan edistymisen takia joutunut aineellisesti ja taloudellisesti eristyksiin, ja lisäksi pitkittynyt viivästyminen asettaa kyseenalaiseksi Euroopan yhteisöjen perustamissopimuksessa vahvistetun, tavaroiden, henkilöiden, palvelujen ja pääomien vapaata liikkuvuutta koskevan periaatteen noudattamisen.

Voisiko komissio näin ollen ilmoittaa, mihin toimiin se aikoo ryhtyä sen varmistamiseksi, että tavaroiden, henkilöiden, palvelujen ja pääomien vapaan liikkuvuuden periaatetta noudatetaan?

Mitä teknisiä tarkastuksia ja kunnossapito- ja turvatoimia se aikoo toteuttaa, jotta Mont Blancin tunneli voidaan vihdoin ottaa turvallisesti uudelleen käyttöön?

Mitä aikarajoja se aikoo määrätä Ranskalle, jotta tällainen eristämispolitiikka saataisiin loppumaan?

Loyola de Palacion komission puolesta antama vastaus

(25. helmikuuta 2002)

Komissio on parlamentin jäsenen kanssa samaa mieltä siitä, että Mont Blancin tunneli on merkittävä tavaroiden vapaan liikkumisen kannalta.

Komissio kuitenkin katsoo, että tunneli voidaan avata uudestaan vain turvallisuuskriteerien perusteella ja vasta sitten, kun kaikki turvallisuusedellytykset täyttyvät. Komissiolla ei ole toimivaltaa antaa etukäteishyväksyntää Mont Blancin tunnelin uudelleenavaamiselle ja erityisille liikennesäännöille. Selvitysten ja töiden tekeminen sekä turvallisuus- ja liikennetilanteen tarkistaminen uudelleenavaamista varten kuuluvat kansallisten eli Ranskan ja Italian viranomaisten toimivaltaan. Tämä koskee sekä kevyttä että raskasta liikennettä.

Ranskan ja Italian liikenneministerit ovat kumpikin antaneet turvallisuustakeita. Tunnelin avaaminen kuitenkin lykkääntyi alustaviin arvioihin nähden, koska sen turvallisuudesta oli voitava varmistua Ranskan ja Italian yhdessä toteuttamien onnettomuus- ja tulipaloharjoitusten avulla. Harjoitusten tulokset ovat yleisesti ottaen olleet positiivisia, ja tunnelin uudelleen avaamista ja käyttöä koskevien edellytysten arvellaan täyttyvän helmikuun 2002 aikana.

Näin ollen komissio katsoo, ettei tässä vaiheessa ole tarpeen toteuttaa toimia EY:n perustamissopimuksen tavaroiden vapaata liikkuvuutta koskevien sääntöjen perusteella.

Komission mielestä seuraavat toimenpiteet ovat tarpeen, jotta maaliikennevirrat saataisiin hallintaan ja liikennemuotojen välistä tasapainottamista helpotettaisiin Alppien, erityisesti Mont Blancin alueella:

- rakennetaan ja otetaan käyttöön mahdollisimman pian jo vuoden 1996 Euroopan laajuista liikenneverkkoa koskevissa suuntaviivoissa(1) mainitut kaksi rautatiereittiä eli Lyonin ja Torinon välinen rata sekä Brennerin rata, ja rakennetaan Euroopan unionin ja Sveitsin välisessä sopimuksessa tarkoitetut rautatiereitit,

- otetaan käyttöön yhteinen hinnoittelujärjestelmä, jolla katetaan infrastruktuurikustannukset,

- edistetään yhdistettyjä kuljetuksia ja

- pannaan täytäntöön toinen rautatiepaketti(2).

(1) Euroopan parlamentin ja neuvoston päätös N:o 1692/96/EY, tehty 23. heinäkuuta 1996, yhteisön suuntaviivoista Euroopan laajuisen liikenneverkon kehittämiseksi, EYVL L 228, 9.9.1996.

(2) KOM(2002) 18 lopullinen.